ตามคาด! “หมอชลน่าน” นั่งหน.พรรคเพื่อไทยคนใหม่ จ่อดึง กก.บห.ชุดเก่าร่วมทีม แก้วิกฤตชาติ
“หมอชลน่าน” หัวหน้าพรรคเพื่อไทยคนใหม่ แถลงทิศทางพรรค เตรียมเชิญ กก.บห.ชุดเก่า ร่วมทีม ช่วยประชาชนผ่าวิกฤตประเทศ
28 ต.ค. 2564

ผู้สื่อข่าวรายงาน บรรยากาศการประชุมใหญ่สามัญประจำปี 2564 ของพรรคเพื่อไทย ซึ่งจัดขึ้นในวันนี้ (28 ตุลาคม 2564) ที่ศูนย์ประชุมและจัดแสดงสินค้านานาชาติ จังหวัดขอนแก่น โดยนอกจากการเปิดตัว นางสาวแพทองธาร ชินวัตร หรือ “อุ๊งอิ๊งค์” บุตรสาวคนเล็กของ นายทักษิณ ชินวัตร อดีตนายกรัฐมนตรี ที่จะเข้ามาดำรงตำแหน่งที่ปรึกษาพรรค เป็นประธานที่ปรึกษาด้านการมีส่วนร่วมและนวัตกรรมของพรรคเพื่อไทยแล้ว ยังมีวาระสำคัญ คือ การปรับเปลี่ยนคณะกรรมการบริหารพรรค (กก.บห.) หลังนายสมพงษ์ อมรวิวัฒน์ ลาออกจากตำแหน่ง เพื่อหวังเปิดทางให้คนรุ่นใหม่ ได้เข้ามาขับเคลื่อนและบริหารพรรคต่อ
โดยผลการลงคะแนน สมาชิกให้ความไว้วางใจ นายแพทย์ชลน่าน ศรีแก้ว เป็นหัวหน้าพรรคเพื่อไทย ด้วยคะแนนเสียงเป็นเอกฉันท์ 337 คะแนน ขณะที่รองหัวหน้าพรรค ประกอบด้วย นายยุทธพงศ์ จรัสเสถียร, นายสุทิน คลังแสง, นายจุลพันธ์ อมรวิวัฒน์, และนายสรวงศ์ เทียนทอง โดยมีการปรับเปลี่ยน นายกิตติรัตน์ ณ ระนอง และนายพิชัย นริพทะพันธุ์ ออกจากตำแหน่ง
ส่วนนายประเสริฐ จันทรรวงทอง ยังคงนั่งตำแหน่งเลขาธิการพรรคตามเดิม ด้านนางสาวธีรรัตน์ สำเร็จวาณิชย์ นั่งตำแหน่งโฆษกพรรค แทน นางสาวอรุณี กาสยานนท์ ที่ปรับเปลี่ยนไปเป็นตำแหน่งรองเลขาธิการพรรค นอกจากนี้ ยังมีการปรับตำแหน่งเหรัญญิกพรรค เป็น นายทวีศักดิ์ อนรรฆพันธ์
ทั้งนี้ นายแพทย์ชลน่าน ศรีแก้ว แถลงภายหลังได้รับเลือกให้เป็นหัวหน้าพรรคเพื่อไทยคนใหม่ว่า การทำหน้าที่ของตนในฐานะหัวหน้าพรรคเพื่อไทย และคณะกก.บห.จะทำหน้าที่ในการประสาน ทำงานร่วมกับคณะยุทธศาสตร์และทิศทางทางการเมือง
โดยจะเชิญอดีต กก.บห. และผู้มีประสบการณ์ของพรรค มาทำงานในชุดนี้ ทุกท่านมีประสบการณ์ มีความรู้ความสามารถ มีพลังในขับเคลื่อนพรรคเพื่อไทยและจะประสานงาน ร่วมทำงานกับคณะที่ปรึกษาการมีส่วนร่วมและนวัตกรรม เราได้รับเกียรติจาก น.ส.แพทองธาร ชินวัตร มาเป็นคณะทำงาน ทำงานร่วมกับคนรุ่นใหม่ ร่วมกับพรรคเพื่อไทย และ กก.บห.
“วันนี้ประเทศชาติและประชาชน กำลังตกอยู่ในภาวะวิกฤตที่ยิ่งใหญ่ วิกฤตเศรษฐกิจเป็นวิกฤตที่ประชาชนบอกกับเราเป็นอันดับที่หนึ่ง วิกฤตสุขภาพโควิด ยังไม่จางหาย ซ้ำร้าย วิกฤตเสรีภาพถูกคุกคาม จากการไม่มีประสิทธิภาพ บริหารวิสัยทัศน์ ขาดความเข้าใจอย่างแท้จริง ทำให้การแก้ไขที่ผ่านมาไม่ตรงจุด ไม่เข้าไปอยุ่ในหัวใจของประชาชน ขายผ้าเอาหน้ารอด ไม่คำนึงถึงผลเสียที่ตามมา เพราะรัฐบาลขาดความรู้ ขาดข้อมูล ข้อเท็จจริงในการแก้ไขปัญหา” นพ.ชลน่าน กล่าว
นพ.ชลน่าน ยังกล่าวด้วยว่า พรรคเพื่อไทย พร้อมที่จะระดมสรรพกำลังจากทุกภาคส่วน โดยใช้ประสบการณ์ สติปัญญาที่สั่งสมมาจากอดีต จากไทยรักไทย และพลังประชาชน ความรู้ ประสบการณ์ของคนในปัจจุบันของเรา มาเป็นที่ตั้ง พลังที่เข้มแข็ง นำพาประชาชนพ้นวิกฤต เป็นหน้าที่ของเราเพื่อทะลุทำลายสิ่งเหล่านี้ ระเบิดพลังสมองของคนรุ่นใหม่ออกมาช่วยเหลือประเทศชาติ  พรรคเพื่อไทยพร้อมเดินหน้าสานต่อภารกิจตอบสนองประชาชน เพื่อเป็นจริงตามสโลแกนว่า พรรคเพื่อไทยหัวใจ คือประชาชน และพรุ่งนี้เพื่อไทย เพื่อชีวิตใหม่ของประชาชน  พรุ่งนี้ไม่ใช่ผัดวันประกันพรุ่ง แต่หมายถึง นำอนาคตมาทำในปัจจุบัน เพื่อให้เห็นภาพอนาคตที่แท้จริง
อย่างไรก็ดีเพื่อไทยจะเร่งปรับตัวเองทุกองคาพยพในพรรค ให้รู้เท่าทันการเปลี่ยนแปลงของโลก เพื่อบรรลุวัตถุประสงค์ของคนทุกเจเนอเรชั่น เน้นการมีส่วนร่วมของคนทุกกลุ่ม พรรคเพื่อไทย อาสาทำงานเพื่อปลด ลดทุกข์ เพิ่มสุข เพื่ออนาคตของประชาชน เพื่อสร้างพรุ่งนี้ที่ดีกว่าของประชาชน
สำหรับประวัติของนายแพทย์ ชลน่าน ศรีแก้ว
* เกิดเมื่อวันที่ 4 มิถุนายน พ.ศ. 2504
* เป็นชาวตำบลไหล่น่าน อำเภอเวียงสา จังหวัดน่าน
* สำเร็จการศึกษาแพทย์ศาสตรบัณฑิต จากคณะแพทยศาสตร์ศิริราชพยาบาล มหาวิทยาลัยมหิดล เมื่อปีการศึกษา พ.ศ. 2529
* เป็นแพทย์ประจำโรงพยาบาลเวียงสา อำเภอเวียงสา จังหวัดน่าน
* เคยดำรงตำแหน่งผู้อำนวยการโรงพยาบาลสมเด็จพระยุพราชปัว อำเภอปัว จังหวัดน่าน ระว่างปี พ.ศ. 2538 – พ.ศ. 2543
* ทำงานการเมือง เป็นสมาชิกสภาผู้แทนราษฎร จังหวัดน่าน สังกัดพรรคไทยรักไทย
* ปี พ.ศ. 2547 ได้รับแต่งตั้งเป็นผู้ช่วยเลขานุการรัฐมนตรีว่าการกระทรวงสาธารณสุข
* ปี พ.ศ. 2548 เป็นเลขานุการรัฐมนตรีว่าการกระทรวงสาธารณสุข และเป็นกรรมการประสานงานสภาผู้แทนราษฎร (วิปรัฐบาล)
* เคยเป็นรองโฆษกพรรคเพื่อไทย ในระยะหนึ่ง
* ปลายปี พ.ศ. 2552 สื่อมวลชนประจำรัฐสภา ได้ตั้งฉายา นายแพทย์ชลน่านเป็น “ดาวสภาฯ”
* เมื่อวันที่ 27 ตุลาคม พ.ศ. 2555 ได้รับแต่งตั้งเป็นรัฐมนตรีช่วยว่าการกระทรวงสาธารณสุข ในรัฐบาลนางสาวยิ่งลักษณ์ ชินวัตร
อย่างไรก็ตาม ผู้สื่อข่าวรายงานด้วยว่า รายชื่อ กก.บห.ชุดใหม่ จำนวน 23 คน ได้ปรับโฉมนำคนรุ่นใหม่เข้ามาเป็น กก.บห.หลายราย บางรายเป็นลูกของ กก.บห.ชุดเก่า ประกอบด้วย
1.นายชลน่าน ศรีแก้ว หัวหน้าพรรค
2.นายยุทธพงศ์ จรัสเสถียร รองหัวหน้าพรรค
3.นายสุทิน คลังแสง รองหัวหน้าพรรค
4.นายจุลพันธ์ อมรวิวัฒน์ รองหัวหน้าพรรค
5.นายสรวงศ์ เทียนทอง รองหัวหน้าพรรค
6.นายประเสริฐ จันทรรวงทอง เลขาธิการพรรค
7.นายวรสิทธิ์ กัลป์ตินันท์ รองเลขาธิการพรรค
8.นายจิรวัฒน์ ศิริพานิชย์ รองเลขาธิการพรรค
9.นางมนพร เจริญศรี รองเลขาธิการพรรค
10.นายคุณากร ปรีชาชนะชัย รองเลขาธิการพรรค
11.นายจักรพล ตั้งสุทธิธรรม รองเลขาธิการพรรค
12.นายนพ ชีวานันท์ รองเลขาธิการพรรค
13.นายเผ่าภูมิ โรจนสกุล รองเลขาธิการพรรค
14.นางสาวอรุณี กาสยานนท์ รองเลขาธิการพรรค
15.นายทวีศักดิ์ อนรรฆพันธ์ เหรัญญิกพรรค
16.นายจักรพงษ์ แสงมณี นายทะเบียนสมาชิกพรรค
17.นางสาวธีรรัตน์ สำเร็จวาณิชย์ โฆษกพรรค
18.นางสาวณหทัย ทิวไผ่งาม กรรมการบริหารพรรค
19.นางสาวจิราพร สินธุไพร กรรมการบริหารพรรค
20.นายเลิศศักดิ์ พัฒนชัยกุล กรรมการบริหารพรรค
21.นายพชร นริพทะพันธุ์ กรรมการบริหารพรรค
22.นางสาวกิตติ์ธัญญา วาจาดี กรรมการบริหารพรรค
23.นางสาวธีราภา ไพโรหกุล กรรมการบริหารพรรค